**הצעה למסלול של יומיים בצ'ינקווה טורי**

**יום הליכה ראשון**

את היום הזה מומלץ להתחיל לא יאוחר משעה 10:00 על מנת להימנע ככל האפשר מהגשמים של אחר הצהרים.
מהחניה בפאסו פאלצרגו, עולים ברכבל לרפיוג לאגזוי, אחד הרפיוגי המפורסמים בדולומיטים. אחרי הפסקה במרפסת שממנה נשקף נוף מרהיב, יורדים לביקור קצר בגלריה של לאגזוי (**Galleria Lagazuoi**) – סדרת מנהרות שנחצבו בהר לשימוש החיילים בזמן מלחמת העולם ה-I. במזג אוויר גשום, לא מומלץ לנסות לרדת את הגלריה, משום שהמסלול הופך חלקלק ומאוד לא נוח. חשוב גם **להצטייד בפנס ראש** היות וחלק ממנהרות ארוכות וחשוכות למדי. זה לא מסלול מומלץ לסובלים מקלסטרופוביה אבל בהחלט חוויה להרפתקנים. לא צריך לעשות את כל הגלריה, מהכניסה העליונה ועד ליציאה התחתונה. מספיק לעשות רק חצי ואז לחזור.

השביל יורד מרפיוג לאגזוי וממשיך לאורך הרכס לפי סימון שביל מספר 401-402. אחרי כשעת הליכה מגיעים לפיצול עם שביל 404 שפונה שמאלה ויורד בואדי רחב. אתם מתעלמים מהפניה לשביל 404 וממשיכים על שביל 402.

אחרי כמה מאות מטרים הוא מגיע לפיצול נוסף עם שביל 404 (הפעם זה 404 שהולך מזרחה). שביל 404 מוביל לרפיוג דיבונה בדרך גבוהה ויפה, אך הוא שביל שרגיש למפולות סלעים/חסימות שלג וגם די קשה להליכה. מי שלא מחפש אתגרים, סכנות וקושי נוסף, צריך להמשיך עוד כחצי ק"מ על שביל 402 ולפנות, בהתאם לשילוט, על שביל 412, שמוביל, בהליכה נוחה ומיוערת חלקית, לרפיוג הציבורי אנג'לו דיבונה (**Dibona**) שיושב בצמוד למגרש חניה גדול.

מרפיוג דיבונה השביל, שמספרו בקטע זה הוא 442, יורד כארבעים דקות לכביש 48 דרך היער, בקטע שעלול להיות מאוד בוצי וחלקלק אחרי הגשם. אחרי חציית הכביש, ממשיכים בפיצול הכביש דרומה כמה עשרות מטרים עד לשילוט ימינה של שביל 424 המגיע לרכבל של רפיוג בי-דה-דונס שעולה לרפיוג **Scoiattoli**. רפיוג סקויאטולי הוא אחד הרפיוגי הפרטיים המפותחים והיפים לאורך המסלול. יש בו גם חדרים פרטיים ומטבח מצוין. מהמרפסת של רפיוג רואים בבירור את חמשת שיני הסלע (צ'ינקווה טורי) שעל המרכזי יש פעילות קבועה של מטפסי הרים. שווה לבקר בתעלות קו ההגנה האיטלקי ששוחזרו ומשמשות כמוזיאון מלחמה. יספיק סיבוב של חצי שעה. את התרמילים אפשר להשאיר ברפיוג סקויאטולי. אחרי הביקור, מטפסים כחצי שעה, בשיפוע קל עד בינוני, ללינה ברפיוג אבראו (**Averau**) הנפלא.

הערכת זמנים ליום הזה: 6-7 שעות עד לרפיוג אבראו (כולל ביקור בגלריית לאגזוי).

**יום הליכה שני**

אחרי ארוחת הבוקר, מטפסים בתלילות כ 20 דקות לרפיוג נובלאו (**Nuvolau**) הממוקם בראש צוק מבודד. נובלאו מפורסם בעיקר בזכות המיקום המבודד שלו על הצוק (הוא נבנה בעזרת מסוקים). אחרי הפסקה ברפיוג, יורדים חזרה לרפיוג אבראו להפסקת קפה מאפה במרפסת הנהדרת שלו. מה שנשאר זה רק לרדת לרכב בפאסו פלצרגו על שביל 441. אם לא בא לרדת ברגל, אפשר לרדת ברכבל מרפיוג סקויאטולי לבאי דה דונס (כמו שעלינו אתמול) ולהמשיך בשביל בנוחות עד לרכב דרך רפיוג קול גלינה.

חישוב הזמנים ליום השני הוא כזה, עליה וירידה לרפיוג נובלאו 60 דקות. ירידה לרכב על שביל 441 כ 60 דקות.
סה"כ שעתיים (לא כולל הפסקות). כלומר 3-4 שעות עם ההפסקות.